Коми Республикаын мунас “Ю визь” быд вося экологическӧй акция

Республиканскӧй акциясӧ нуӧдасны республикаса быд карын да районын лӧддза-номъя тӧлысь 15 лунсянь кӧч тӧлысь 30 лунӧдз. Мероприятиесӧ котыртӧ Коми Республикаса вӧр-ва озырлун да гӧгӧртас видзан министерство Федеральнӧй вӧр-ваӧн вӧдитчан юкӧнын дӧзьӧр службалӧн Коми Республикаын веськӧдланінкӧд ӧтвылысь.

Акция заводитчас Сыктывкарын лӧддза-номъя тӧлысь 15 лунӧ 10.00 часын. Республикалӧн юркарса администрация отсӧгӧн Киров нима паркын кутасны весавны Сыктыв юлысь пыдӧссӧ да сы дор мусӧ лӧп-ёгысь. Сыктывкарын акциялӧн аслыспӧлӧслунӧн лоас козин - “донаторъяс корсьӧм” конкурс, кутшӧмӧс акция котыртысьяс лӧсьӧдісны акцияын участвуйтысьяслы. Та кындзи, медуна ёг чукӧртысь командалы, кыдзи и век, сетасны дона козинъяс.

“Ю визьын” участвуйтны кӧсйысисны нин некымын ӧтйӧза организация да ӧтув, общеобразовательнӧй учреждение, олӧмӧ пӧртысь власьт орган да меставывса асвеськӧдлан орган, а сідзжӧ водзмӧстчысь граждана лыдысь йӧз.

\*\*\* “Ю визь” республиканскӧй экологическӧй акция нуӧдӧны “Ва объектъяслы – сӧстӧм берегъяс да ӧзынъяс” ставроссияса социальнӧй акция серти. Сылӧн мог - бурмӧдны Коми Республикаса ва объектъяс да берегдорса муяс экология боксянь, кыскыны гражданаӧс вӧр-ва гӧгӧртас видзан мероприятиеясӧ.